1 फीसदी से कम मरीज, जागरूकता के लिए डेटिंग ऐप का सहारा
एक्वायर्ड इम्यून डेफिशेंसी सिंड्रोम या AIDS एक जानलेवा बीमारी है और इसे पूरी तरह खत्म करने के लिए चंडीगढ़ हेल्थ विभाग ने अब एक संपूर्ण सुरक्षा केंद्र स्थापित करने का फैसला लिया है। इसका लक्ष्य उन लोगों तक पहुंचना है जो HIV को लेकर हाई-रिस्क पर हैं।
एक्वायर्ड इम्यून डेफिशेंसी सिंड्रोम (AIDS) को पूरी तरह खत्म करने के लिए चंडीगढ़ हेल्थ विभाग ने अब एक संपूर्ण सुरक्षा केंद्र स्थापित करने का फैसला लिया है। इसका लक्ष्य उन लोगों तक पहुंचना है जो HIV को लेकर हाई-रिस्क पर हैं। एक ही छत के नीचे उन्हें HIV से बचाव और देखभाल संबंधी सेवाएं दी जाएंगी।
इसके तहत अधिक जोर रोकथाम, जागरूकता, काउंसिलिंग और दूरी कम करने पर रहेगा। वहीं HIV/AIDS को लेकर लोगों में जिस प्रकार की सोच और घबराहट है उसे कम करना होगा। संपूर्ण सुरक्षा योजना उन लोगों पर खासतौर पर फोकस करेगी जिन्हें HIV होने की संभावना अधिक है या सेक्सुअली ट्रांसमिटेड इन्फेक्शन होने का ज्यादा खतरा है।
डेटिंग ऐप्स से पहुंचेंगे लोगों तक
इंटीग्रेटिड काउंसलिंग एंड टेस्टिंग सेंटर, डेटिंग ऐप्स, हेल्पलाइन, सोशल नेटवर्किंग साइट्स के जरिए उनसे टाई-अप्स किया जाएगा। ऐसे लोगों की पहचान पूरी तरह से गुप्त रखी जाएगी और उन्हें साइकोसोशल सहयोग दिया जाएगा। जानकारी के मुताबिक चंडीगढ़ हेल्थ विभाग ने अप्रैल, 2022 से जनवरी, 2023 के बीच 402 नए HIV मरीजों का रजिस्ट्रेशन किया है।
चंडीगढ़ की स्थिति सुधरी
चंडीगढ़ स्टेट AIDS कंट्रोल सोसाइटी (SACS) के डाटा के मुताबिक पिछले 10 वर्षों में वयस्कों में HIV (ह्यूमन इम्यूनोडिफिशिएंसी वायरस ) काफी कम हो चुका है। वर्ष 2010 में यह 0.28 प्रतिशत था जो 2021 में घट कर 0.19 प्रतिशत हो चुका है। देश का औसत 0.21 प्रतिशत (वर्ष 2021) है। ऐसे में कहा जा सकता है कि चंडीगढ़ में एक प्रतिशत लोग भी इस जानलेवा बीमारी से ग्रसित नहीं हैं। वहीं अच्छी बात यह है कि देश में भी HIV केसों में भारी गिरावट आई है। वर्ष 2010 में यह 0.32 प्रतिशत था। चंडीगढ़ में 0.19 प्रतिशत लोगों के HIV संक्रमित होने का अर्थ है कि 15 से 49 वर्ष के हर 10 हजार वयस्कों में 10 लोग इस वायरस से पीड़ित हैं जो AIDS का कारण बनता है।
इनका रहा अहम योगदान
SACS के मुताबिक शहर में यदि HIV केस काफी हद तक कम हुए हैं तो उसके पीछे हेल्थकेयर प्रोफेशनल्स, रिसर्चस, एक्टिविस्ट्स, NGO, SACS और नेशनल एड्स कंट्रोल ऑर्गेनाइजेशन का अथक और सकारात्मक प्रयास रहा है। वहीं आगे HIV को और कम करने के लिए चंडीगढ़ प्रशासन कई नई अप्रोच भी कर रहा है।
कई विशेषज्ञों ने बचाव उपायों पर चर्चा की
बता दें कि चंडीगढ़ देश में अकेला शहर है जहां पर प्रत्येक वर्ष पिछले 11 सालों से नियमित रूप से HIV/AIDS पर कॉन्फ्रेंस की जा रही है। हाल ही में हुई 2 दिवसीय कॉन्फ्रेंस में 350 लोग शामिल हुए थे। इसमें कई राष्ट्रीय और अंतर्राष्ट्रीय संस्थाओं से विशेषज्ञ आए थे और अपना रिसर्च वर्क एवं अनुभव शेयर किया था। इसमें 2030 तक HIV को पूरी तरह खत्म करने का लक्ष्य भी रखा गया है। वहीं उन उपायों पर चर्चा की गई, जिनसे HIV को बढ़ने से रोका जा सकता है। इसमें संक्रमित सिरिंज का प्रयोग न करना, संक्रमित व्यक्ति का ब्लड ट्रांस्फ्यूजन न करना, यौन संबंधों के दौरान सुरक्षा अपनाना आदि शामिल था।